Minnie se vriend ondersoek oor nalatigheidLede van die polisie se forensiese span op die toneel. Foto: Raahil Sain/ANA ŉ Saak van versuim om ŉ vuurwapen veilig te berg word ondersoek teen die eienaar van die vuurwapen wat gevind is langs die liggaam van Mark Minnie, medeskrywer van die omstrede Die seuns van Bird Island en oudspeurder van die Port Elizabeth-polisie se dwelmeenheid. Kol. Priscilla Naidu, woordvoerder van die polisie, het gesê die polisie het dié saak self aanhangig gemaak en dat dit apart van die geregtelike ondersoek wat oor sy dood gedoen word ondersoek word. “Ons móét dit aanhangig maak in terme van die Vuurwapenbeheerwet aangesien Minnie die vuurwapen uit sy vriend se kluis verwyder het,” het Naidu gesê. In terme van die wet moet ŉ vuurwapen wat geberg word nie gelaai wees nie, nie maklik toeganklik wees vir ongemagtigde gebruik nie en veilig geberg word in ŉ stewige sluitbare nie-beweegbare struktuur op só ŉ manier dat dit nie maklik verwyder kan word nie. Naidu kon nie onmiddellik bevestig of die vriend ŉ oudpolisiebeampte is nie. Oor die geregtelike doodsondersoek wat na Minnie se dood gedoen word, het sy gesê die polisie is steeds besig met die ondersoek. Sy kon nie onmiddellik ŉ aanduiding gee van hoe lank dit sal neem om die ondersoek af te handel nie en sê die ballistiese verslae is steeds uitstaande. Maroela Media het vroeër berig daar is op 24 Augustus ŉ gedenkdiens vir Minnie gehou. Sy kinders het gesê hulle glo hul pa het self die sneller getrek en sy eie lewe geneem. Mark Minnie. Foto: NB Uitgewers Minnie is op 14 Augustus, enkele weke ná die bekendstelling van Die seuns van Bird Island, dood gevind op ŉ vriend van hom se kleinhoewe buite Port Elizabeth met ŉ skietwond aan sy kop en ŉ vuurwapen langs hom. ŉ Selfmoordbrief is ook op die toneel gevind. Naidu het vroeër gesê die handgeskrewe selfmoordbrief is deur ŉ handskrifkenner ontleed wat bevestig het dat Minnie dit geskryf het. Minnie het ook ŉ brief aan Chris Steyn, oud- ondersoekende joernalis en medeskrywer van die boek geskryf. “Die jammerlike krete van die seuns van Bird Island spook die afgelope 31 jaar by my. Uiteindelik is hulle storie bekend. Chrissy, moenie nou opgee nie. Jy is amper daar. Geen staatsamptenare wat jou hierdie keer verhinder om ondersoek in te stel nie.” Minnie en Steyn beweer in Die seuns van Bird Island dat drie voormalige ministers van die Nasionale Party in die 80’s by pedofilie betrokke was.